Убила жена мужа
Окопавао човјек у пољу кукуруз, а жена му се одоцњела с ручком, па је почне карати и замахне мотиком да је удари, а она се измакне те у обрани шчепа камен, те несрећом погоди га у слијепо око и одмах пане мртав. Жена се препаде и покаја, па да јој не би нико знао, узме мотику и закопа мужа на оно исто мјесто, мислећи да је нико не гледа; али јој виђе синчић који у брду чуваше бра̑ве, па потрчи к мајци кукајући свог оца, а она побјеже. Онда син завиче на друге чобане те је ухвате и поведу суду, а суд је објеси.

Напомене

Извор 
Врчевић, В. 1868. Српске народне приповијетке понајвише кратке и шаљиве. Биоград: Српско учено друштво. стр. 8–9.

Српске народне приповетке